《与汝翔池头清坐》
宋代·丘葵

主人发兴在林泉，故凿方池翠竹边。
波动日光翻素壁，水涵云影倒青天。
蛙浮成字出复出，凫没有纹圆又圆。
却意盘翁初到此，共看杨柳碧丝悬。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。